Un recital deosebit va avea loc marţi, 5 martie, începând cu ora 17.00, în Sala de Concerte a Colegiului de Arte din Baia Mare.
"Emoții de primăvară, emoții de revedere și reîntoarcere pe scena de acasă! O după-amiază cu partituri de Bach, Beethoven, Liszt, Chopin și Grieg sunt tonurile muzicale, culorile stilistice pregătite cu mult entuziasm și bucurie de cei doi interpreți, Ara Pintican, la pian, şi prof. Daniel Pop, la vioară", spun organizatorii.
Ara Pintican este studentă în anul IV la clasa prof. univ. dr. Daniel Goiți în cadrul Academiei Naționale de Muzică Gh. Dima din Cluj-Napoca.
A început studiul pianului la Colegiul de Arte Baia Mare, îndrumată de profesoarele Luminița Pop, Smaranda Grigorian și Rodica Marc, totodată participând la cursuri de măiestrie susținute de Anna Fedorova, Bogany Gergely, Gottlieb Wallisch, Aurelia Vișovan și Piotr Salajczyk, fiind premiată la numeroase concursuri naționale.
Violonistul Daniel Pop este absolvent al Colegiului de Arte din Baia Mare, la clasa profesorului Gebe Ludovic, și-a continuat studiile la academia muzicală clujeană sub îndrumarea prof. univ. dr. Dorina Mangra, în prezent este masterand în anul I în cadrul aceleiași instituții de învățământ superior și profesor de vioară la Colegiul de Arte băimărean. Pe parcursul anilor de studiu a participat și a obținut premii la diferite concursuri de interpretare instrumentală și desfășoară o bogată activitate interpretativă în cadrul conservatorului de la Cluj.